
Kapittel 1

«Stubben, ro deg ned!» Høvene til ponnien smalt mot bakken. Kroppen hans var hard og trassig. Han ville ikke høre på henne. Milla var redd. Hun så nesten ingen ting. Lua under hjelmen var glidd frem og ned over øynene.

«Stubben!» Milla gjorde alt hun hadde lært for å bremse ponnien, uten at det hjalp. Denne gangen hadde han bestemt seg for å ta igjen Freddys ponni, samme hva. Det klirret kaldt i metall hver gang høvene hans traff en stein på grusveien. Milla slang frem og tilbake i salen. Nå faller jeg av og brekker nakken, tenkte hun.

Hun måtte bare presse kroppen ned mot hesteryggen og håpe på det beste. Stubben ble farlig sterk når det var noe han ville. Nå ville han løpe, og han kom ikke til å stanse. Milla prøvde å se fremover, men lua var i veien.

«Stans,» hylte hun og håpet Freddy hørte henne.

«Freddy! Gjør holdt!»

Bestevenninnen Freddy og varmblodsponnien Bolla lå et godt stykke foran. Langbente Bolla virket nærmest vektløs når han satte av gårde i strak galopp. Freddy elsket fart. Nå hadde hun gitt Bolla frie tøyler igjen, selv om hun hadde lovet å ikke gjøre det. Like bak de andre peste Karsten seg frem med Oda på ryggen. Milla turde ikke engang tenke på å se bakover, men hun visste at Karsten, gamle, litt trege Karsten, ikke var den som ga opp. Islandshester gjør ikke det. Da løper de heller til de dør.

Stubben raste gjennom en krapp sving, og Milla klamret seg fast det beste hun kunne. Et øyeblikk trodde hun ponnien skulle gå overende i svingen. Nå dør jeg, fløy det gjennom henne, men brått slo Stubben over i trav. Så brått at hun holdt på å falle av. Hun ble slengt over på siden av ponnien og måtte klamre seg fast i salen. Det rislet kaldt nedover ryggen hennes av skrekk.

Så stanset Stubben. Milla så opp og fikk øye på Bolla og Freddy. Freddy gliste bredt.

«Juhuuu!» ropte hun. De knallblå øynene hennes lyste. «Det var råkult!»

«Du er helt gal!» ropte Milla. «Hørte du ikke at jeg ropte du skulle gjøre holdt? Det var like før jeg ble kastet av i svingen!»

«Jeg har ikke gjort annet enn holdt det siste kvarteret,» svarte Freddy og lo. «Men gutten var sprek i dag. Og du sitter fremdeles i salen, gjør du ikke?»

Milla prøvde å skubbe lua på plass igjen, men det var ikke lett. Hun skalv på hendene.

«Det har ikke noe med saken å gjøre.» Hun var så sint at det var vanskelig å snakke rent.

«Du vet godt at vi ikke får lov til å herje vilt på tur.» Freddy smilte ikke lenger.

«Nå høres du ut som moren din,» gryntet hun. «Slapp av litt da, Milla. Innrøm at det var morsomt.»

Hun løftet hånden og dasket bekymringsløst til en gren like over hodet sitt.

«Hva er det dere driver med?» Oda trengte ikke gjøre noe for å stanse Karsten. Den rødbrune islandshesten bråstoppet da han fikk se de andre to hestene.

«Dere kan ikke drive på sånn!» bjeffet hun. «Karsten kan ikke galoppere så lenge, eller så hardt. Han er for gammel! Eieren hans har sagt at han bare skal skritte på tur, og kanskje trave bitte lite grann.»

Oda var helt rød og grimet i ansiktet. De blå øynene hennes var blanke, og hun skalv rundt munnen.

Freddy så fra Oda til Milla.

«Det var da ikke så farlig,» prøvde hun seg, men Milla hørte godt at hun var flau. Hun så hardt tilbake på Freddy uten å svare. Freddy stirret tilbake med smale øyne. Munnen hennes snurpet seg sammen. «Nei vel, da. Så var det ikke morsomt. Det er greit. Jeg skal ikke gjøre det mer. Unnskyld. Ok?»

Milla fikk plutselig lyst til å lugge Freddy. Hardt.

«Det er lett å si unnskyld,» mumlet hun og hørte selv hvor sitronsur stemmen hennes lød. «Det har du gjort mange ganger før! Men likevel fortsetter du å slippe Bolla løs når vi er på tur. Neste gang blir jeg ikke med, bare så du vet det!»

Hun snudde seg og så på Karsten. Han pustet tungt. Stakkars, snille Karsten. Han var snart atten år gammel. Altfor gammel for ville ritt gjennom skogen. Milla trakk pusten dypt ned i magen.

«Vi fortsetter i rolig skritt,» sa hun.

Hun trakk føttene ut av stigbøylene og hoppet av ryggen til Stubben. Bena hennes dirret da hun rettet seg opp. Ponnien snudde hodet mot henne og prustet litt. Han så ut til å like at hun ga ham en hvil. Fine Stubben. Milla strøk ham vennlig på halsen. Han blunket og stakk overleppen litt frem.

«Jeg har tenkt å leie Stubben et stykke.» Milla tittet på Oda, og Oda nikket tilbake.

«Det er sikkert lurt.»

Freddy skulle til å si noe, men ombestemte seg tydeligvis. «Ja vel, mumlet hun, før hun hoppet av Bolla og smatt armen gjennom tøylen.»

«Jeg er klar. Dere bestemmer fra nå av.» Hun skottet bort på Milla. «Jeg mener det. Jeg lover.»

Oda gled av ryggen til Karsten. Hun tok av seg hjelmen og tørket svette av pannen. Det korte, krøllete håret lå klistret inntil hodet. Karsten strakte halsen sin og ristet på hodet.

Ørene viftet slapt.

«Han ser ikke så sliten ut,» sa Freddy.

Milla stønnet.

«Gi deg. Han skjelver jo!»

Oda fiklet med spennene til salgjorden.

«Jeg skal bare slippe ut litt så han får puste skikkelig. Sånn.» Hun så på islandshesten. «Var det godt?»

Karsten prustet og skrapte med det ene benet. Freddy smilte.

«Han sier at han vil gå. Ikke sant, Karsten? Du er helt fin, er du ikke?»

Milla glodde på Freddy. Hun kunne ikke tro hvor lettvint hun tok det.

«Nå gir du deg. Karsten er helt utkjørt, og det er din skyld!»

Freddy snudde seg mot henne.

«Milla, vær så snill,» sa hun med en rar, liten stemme. «Kan du ikke bli ferdig med det?»

Milla ristet oppgitt på hodet.

«Greit.»

Hun stakk armen inn gjennom tøylene til Stubben. Freddy hørtes virkelig lei seg ut.

Kanskje hun hadde lært, denne gangen?


Kapittel 2

Milla gikk først med Stubben, og Oda fulgte tett bak henne med Karsten. Freddy og Bolla gikk bakerst. Milla knep øynene sammen og myste mot den gule høstsolen. Det var fint å gå sånn og kjenne varmen fra hesten mot skulderen. Ingen av jentene sa noe. Den trygge klippetiklopp-lyden fra høvene var det eneste som hørtes.

De hadde gått langs veien i et kvarters tid da Milla stanset Stubben og snudde seg mot de andre to.

«Skal vi ri litt igjen?»

Freddy stanset. Hun sendte Oda et usikkert blikk.

«Går det bra for dere?»

Oda nikket, men Milla kunne se at hun var sur fremdeles.

«Hvis vi ikke traver eller galopperer. Jeg vil bare ri i skritt.» «Greit for meg,» sa Freddy fort. «Du kan ri først og bestemme farten.»

Milla kløv opp på ryggen til Stubben.

«Jeg gleder meg til helgen», sa hun, mest for å si noe. «Tenk at vi fikk lov til å overnatte på stabburet fra fredag til søndag!»

Freddy smilte.

«Jeg også,» nikket hun. Hun snudde seg mot Oda. «Hva med deg? Fikk du lov?»

Oda trakk på skuldrene.

«Jeg har ikke spurt ennå. Det kommer litt an på pappa.»

Freddy lente seg fremover og klappet Bolla på halsen.

«Spør i dag da vel,» maste hun. «Det blir ikke det samme hvis ikke du er med.»

Oda snudde seg og glodde surt på Freddy.

«Jeg gjør det når jeg gjør det,» sa hun grettent. «Det er faktisk ikke alle som kan gjøre akkurat som de vil hele tiden.»

Freddy ble svart i øynene.

«Det der var ikke rettferdig,» sa hun sint.

Oda tygde seg i leppen og så ut som hun ikke hadde tenkt å svare.

«Jo,» sa hun plutselig. «Du gjør akkurat som du vil, hele tiden. Og hver gang sier du at du ikke skal gjøre det mer. Men du gjør det likevel. Du tenker ikke på noen andre enn deg selv. Hvis du synes det er morsomt, så bare gjør du det. Du kunne tatt livet av Karsten, men det bryr du deg ikke om!»

«Jeg har jo sagt unnskyld!» ropte Freddy oppgitt. «Nå gidder jeg ikke mer. Har du aldri gjort en feil, liksom? Er du like perfekt hele tiden?»

Hun røsket tak i tøylene til Freddy og styrte ham rett inn mellom trærne langs siden av veien.

«Hvor skal du?» ropte Milla.

«Bryr vel ikke dere,» bjeffet Freddy. Så var hun borte.

«Vi må følge etter,» sa Milla fort. «Kom, Oda.»

«Hvorfor det?» mumlet Oda.

«Fordi vi må,» svarte Milla.

Freddy fikk ikke lov til å ri Bolla alene på tur. Han var for skvetten av seg. Sammen med de andre var han rolig, men han hadde kastet av rytteren sin og stukket av før. Han kunne finne på å gjøre det igjen.

Milla styrte Stubben inn mellom trærne. Grenene hang så lavt at hun måtte legge seg flat på ponniryggen, med ansiktet inntil skulderen hans. Han måtte finne veien selv. Karsten bestemte seg for å følge etter de andre, enten Oda ville eller ikke. Han braste rett gjennom trærne så grenene knaste. En smal sti slynget seg mellom trestammene, og bakken steg ganske bratt. Freddy måtte være foran dem. Det var for ujevnt på begge sider av stien til at hun ville ridd vekk fra den.

«Freddy, vent! Vent da!» Milla ropte så høyt hun kunne.

«Hun kan vel svare,» knurret Oda.

Milla snudde seg halvt i salen.

«Hun er lei seg, skjønner du vel! Du hadde ikke trengt å kalle henne bortskjemt.»

«Men hun er jo det,» gryntet Oda. «Hun får alt hun vil ha, hele tiden.»

Milla ga Stubben en dult i siden med leggene. Hun hadde ikke lyst til å krangle med Oda.

«Kom igjen,» sa hun til ponnien. «Vi må opp her.»

Stien snirklet seg rundt en hard, glatt fjellknaus før den fortsatte oppover lia. Her og der stakk det opp tuster med tjafset, gulbrunt bringebærkratt. Noen få røde bær klamret seg fremdeles fast til stilkene. Stubben nappet med seg en munnfull i farten før han travet videre oppover. Milla syntes hun kunne skimte den runde rumpa til Bolla mellom trærne lenger oppe.

Stubben strevde. De skodde høvene gled på hardt, mosegrodd fjell.

«Vi må finne en annen vei tilbake,» sa Milla høyt. «Det går i alle fall ikke an å ri ned her. Det er så vidt vi kommer opp, jo.»

Hun vred seg rundt. Kom Karsten og Oda etter?

Jo da, det gjorde de. Karsten hadde visst ikke problemer med å klatre opp bakkene i det hele tatt. Han satte bena like stødig som en fjellgeit.

Den bratte bakken flatet ut, og stien ble bredere. Her gikk det plutselig mange små stier på kryss og tvers. Milla så seg rundt. Hvor var det blitt av Freddy?

Oda red opp på siden av Milla.

«Hun har sikkert fortsatt rett frem, tror du ikke?»

Milla skvatt. En hest vrinsket høyt. Det hørtes nesten ut som et skrik. Bolla! Det var akkurat den lyden han laget når han var redd.

Milla plukket opp tøylene og klemte leggene hardt inntil Stubben.

«Galopp!» ropte hun, og Stubben kastet seg fremover. Stien stupte over en kant og ned en bratt bakke. Milla halte i tøylene.

«Stubben, stans!»

Ponnien slo over i trav før han stoppet helt. Der, rett nedenfor dem, fikk Milla øye på Bolla, som var sint og redd. Han fnyste og prustet og ville vekk fra noe Milla ikke kunne se. Freddy klarte ikke å styre ham.

«Rolig Bolla!» ropte Freddy til ponnien, som svettet og skalv. Neseborene hans var røde og utspilte. Han vrengte øynene bakover i hodet. Milla presset Stubben frem, ned stien.

«Freddy, Bolla, vi er her!» ropte hun.

Bolla steilet i redsel, og Freddy mistet balansen. Hun gled av hesteryggen, men den ene foten hennes ble hengende fast i stigbøylen. Hun kom seg ganske raskt løs, men Bolla, som kjente at han satt fast i noe, fikk panikk og satte av gårde oppover stien, rett mot Stubben og Milla. Uten å tenke seg om, og uten at hun visste hvordan, fikk hun vridd Stubben rundt slik at han sto på tvers av stien. Bolla skrenset rett foran dem, og bråstanset.

Oda hoppet av Karsten og løp mot dem. Uten å nøle nappet hun tak i tøylene til Bolla før han rakk å bestemme seg for å løpe den andre veien i stedet. Freddy haltet opp bakken, helt rød i ansiktet.

«Det der gjør du ikke en gang til. Hører du det, din møkkahest! Jeg burde lage hestepølse av deg!»

Bolla trippet nervøst.

«Det er ikke hans skyld,» sa Milla. «Noe må ha skremt ham.»

«Jeg skjønner ikke hva det er med ham,» knurret Freddy. «Vi skrittet rolig nedover stien da Bolla begynte å bli litt stresset. Han prustet og blåste mot et eller annet inne i skogen. Jeg trodde det var et ekorn, eller kanskje en elg. Og så, helt uten videre, ble han helt gal.»

«Vi hørte ham,» sa Milla. «Han hørtes vettskremt ut.»

Oda klødde seg i nakken.

«Det må være et eller annet inne i skogen. Er det ikke lurest å snu og ri hjem?»

«Vi kommer ikke ned den veien vi kom opp,» svarte Milla. «Det er altfor bratt for hestene.»

«Karsten klarer det, ikke sant, Karsten?» Oda snudde seg og så på islandshesten. Han sto helt rolig, med tøylene rundt halsen.

«Men det gjør ikke Bolla, og ikke Stubben heller. Jeg går og ser hva som kan ha skremt Bolla.»

Milla hoppet av Stubben og ga tøylene til Oda.

«Holder du ham?»

Et vindkast strøk en kald finger mot kinnet hennes, og Milla grøsset. Hun gikk ned mot stedet der Bolla var blitt skremt. Skogen så helt vanlig ut. Det var bare trær på alle kanter; ingenting å bli engstelig for. Her hadde han trampet rundt. Det så hun på sporene. Milla kikket inn mellom trestammene. Var det noe der likevel? Hun tok et par skritt inn mellom trærne. Nå kjente hun en svak lukt. Søtt, og kvalmt. Milla bøyde grenene til side og så. Der lå det, det som hadde skremt Bolla. De døde øynene stirret tomt på henne.

«Hva er det?» ropte Freddy. «Finner du noe?»

Milla rygget ut på stien igjen. Bena hennes kjentes rare, nesten som om de ikke var der.

«Det er noe der inne,» pep hun. «Jeg vil hjem!»

«Hva er det da?» Freddy haltet ned stien. «Du er jo helt kritthvit i ansiktet!»

Milla pekte inn mellom trærne.

«Se selv. Det ligger noe der. Jeg tror det er en hund.»

